Lanait

### Elhelyezkedése, éghajlat

A **lanaitok** a Suagior-hegységtől délre, a Nadorgo-tenger partja mentén élnek, fővárosuk Poivus. A hozzávetőleg 8,1 millió fős lakosság 3,2 millió négyzetkilométeren osztozik. A tengerpartok mentén mediterrán az éghajlat, míg a hegyek felé mérsékeltté válik. Az ország nagy részét fenyvesek borítják, de vannak magas fűvel benőtt dombságaik és síkságaik is. A fenyők sok helyen hatalmasra nőnek, gyér aljnövényzettel, így a meglepően nagyra növő állatok kényelmesen tudnak mozogni.

### Államszervezet

A lanaitok legtöbbje a dhintirekhez hasonlóan törzsekbe csoportosulva él, de a törzsfőnökség joga öröklődik az elsőszülött fiúra. A lanaitok nem nomádok, így a törzsfőnökök területének is van határa. Egy törzsfőnök területén több falu is lehet, a helyiek sokszor egyedi színekkel és motívumokkal jelzik a ruháikon a hovatartozásukat. A törzsek őrzik a határaikat, de ez manapság inkább csak formális, mert bár a vadászterületek összeérnek, tiszteletben tartják egymás régióit a törzsek. A területek mérete csökkenhet, ha egy törzsfőnök úgy dönt, hogy több fia közt osztja fel, vagy nőhet, ha csak lánya születik, mert olyankor hozzáadják egy szomszédos törzs fiához és egyesítik a két körzetet. Magának az államnak nincs uralkodója, de a nagyobb városok törzsfőnökei szoktak üzenni egymásnak és látogatásokat tenni, hogy képben legyenek az ország helyzetével. Katonaság nincs, a törzsfőnökök szolgáltatják az igazságot.

### A lanaitok

A lanaitok alacsonyak, csupán 1,6 méter magasra nőnek. Bőrük sötétebb, hajuk hosszú, egyenes, fekete. A mualista vallást követik, magát a természetet tekintik istenüknek. Átlagosan 90-100 évig élnek.

Ahogy a gyerekek felnőnek, elkezdik érteni az állatokat és az állatok is őket. Természetesen nem szóban beszélnek, inkább az érzéseiket értik, viszont az állatok hallgatnak rájuk. Fiatalabb korban rovarokkal kezdődik, majd kisebb növényevőkkel is tudnak kommunikálni. A legnagyobb harcosok azokból lesznek, akik meg tudnak ülni egy lanait farkast, ami akkorára nő, mint a déli lovak (akár 150-160 cm marmagasságig). Ezzel mindenki próbálkozik, mert a felnőtté válás része: 18-20 húsz éves kor környékén (mikor már nem nőnek magasabbra) szoktak összeverődni a fiatalok, hogy elmenjenek farkasokat keresni. Ezt havonta egyszer teszik meg, sokszor még farkast sem látnak, ezért akár évekig is próbálkoznak újra és újra. Ha találnak farkasokat, azok sokszor inkább elfutnak, illetve vannak, akiknek évekig nincs szerencséje és végül megunják. Ha sikerrel járnak, akkor a lanait és az állat közt kapocs jön létre, és a farkas többé nem hagyja el a gazdáját. A sikertelenség sem szégyen, farkas nélkül is lehetnek remek harcosok, jó vadászok, hasznos tagjai a közösségnek.

**Szélsőséges képességek**

A nagyon idős lanaitok tudnak beszélni a növényekkel, akár üzenni is tudnak egymásnak a fákkal, ami nagy távolságoknál is gyorsan történik. Egy legenda szerint, több száz évvel ezelőtt egy öreg törzsfőnök irányítani is tudta őket: a fák kihúzták a gyökereiket a földből és segítettek megvédeni a terültetét. Állítólag ő már gyerekként értette, amit a fák mondtak neki.

### Gazdaság, közlekedés

A földművelést csak kisebb mértékben űzik, vadásznak és az erdőben gyűjtögetnek. A dhintirekhez hasonlóan ők is bocsánatot kérnek az áldozataiktól, de ez nem fordul néhány másodpercnél hosszabb gyászolásba. A tetemek minden darabját felhasználják keleti szomszédaikhoz hasonlóan. Más népekkel nem nagyon kereskednek, a cserekereskedelem jellemzőbb, mint a pénz használata.

Akinek van farkasa, az értelemszerűen azzal közlekedik, de akinek nincs, az lovagolni szokott. A lanaitok a lovakkal is képesek szorosabb kapcsolatot kiépíteni, de az az örökre szóló testvérség csak a farkasokkal jöhet létre. Kitaposott utaik vannak, de csak a nagyobb települések környékén vannak lekövezve. Hajón is szoktak utazni, de akinek van hátasa, az kerüli a vízi járműveket.

### Kultúra

A lanaitok művészete természet által ihletett (dalok, fafaragás, festészet), de messze földön híresek a konyhájukról. Ünnepeik nincsenek, de ha valaki gyalog ment el és farkassal tért haza, akkor aznap este mulatnak.